text: Валентин Николов: Ситуацията в строителния бранш е доста сериозна и трудна - Акценти от програмата
  Основният проблем е в придвижването
  публикувано на 08.04.20 в 19:27
  Снимка: ksb.bg
  Към държавата претенцията на КСБ е около 145 млн. лв.
  Ситуацията в строителния бранш е доста сериозна и трудна, въпреки че няма забрана и може да се работи, казва Валентин Николов - изпълнителен директор на Камарата на строителите в България.
  "Основният проблем е в придвижването, защото строителните работници обикновено не живеят там, където работят. На второ място са доставките, тези от чужбина са на практика блокирани, а тези в страната са също трудни. На трето място е администрацията, която през последните една две-седмици направо блокира. Има много противоречиви сигнали особено от провинцията и се надяваме нещата да се променят скоро".
  От Камарата на строителите са обнародвали обръщение към властта и обществото, в което изразяват желанието си секторът да продължи да работи. В същото време са набелязани специфични мерки за работа в условията на пандемията. Хората от бранша, които са над 65 години и които са в рисковата група, са поставени в доброволна изолация.
  Освен това в големите фирми има обособяване на групи от хора, създаване на колективи, които нямат физически контакт помежду си - работници, доставчици, технически ръководители, така ако се случи заразяване в някаква група от един обект, то другите да могат да продължат спокойно да работят.
  "Особено в този момент е важно да бъдем трансмисията между фирмите и местната и централната власт за поставяне на проблемите и намиране на бързи решения", казва още Николов.
  Основните искания на Камарата на строителите са: "На първо място ние искаме да получим парите, които сме заработили, за работата, която е приета, пуснати са фактури и документи. Към държавата претенцията ни е около 145 млн. лв. Имаме уверения на властта, че тези пари ще бъдат изплатени. И около 60 млн. лв. са парите, които дължат общините, заяви Николов.
  Според него мерките, особено в тази сложна ситуация, не са достатъчни. В същото време прави и впечатление, че всяко правителство действа според възможностите си. "Възможностите на нашата страна са доста ограничени и трябва да се удължи срокът, в който икономиката ни и обществото ни може да се справи с тази пандемия. Най-важното сега е мерките да бъдат гъвкави, да се съобразят с бързо променящите се условия и да се правят навременни корекции", допълни той.
  Чуйте целия разговор на Анелия Торошанова с Валентин Николов в звуковия файл.
  Радио София Акценти от програмата Ритъмът на столицата Валентин Николов Камара на строителите строителен бранш строителство